Gedagte vir die dag: Soek blydskapFoto: pixabay.com Die regverdiges kan vreugde verwag, maar goddeloses het geen hoop nie (Spreuke 10:28) Ek is geneig om dinge te ooranaliseer. Ek ooranaliseer mense se motiewe en ek bepaal alle moontlike koste en gevolge van iets. Natuurlik weeg ek al die voordele en nadele teen mekaar op en ek soek wysheid en insig, en dit alles is goeie dinge. Maar soms maak ek die besluitnemingsproses vir myself onnodig ingewikkeld. Mits ons denke nie in volslae selfsug of selfbevrediging ontaard nie, behoort blydskap (egte blydskap wat deel van die vrug van die Gees is) ’n deurslaggewende merker te wees wanneer ons oor dinge besluite neem. Vra jou af: Is ek bly oor hierdie geleentheid of opsie of verhouding of plek? Maak dit my regtig bly? Want Jesus se juk is sag en sy las is lig (Matt. 11:30), en die koninkryk van God is nie ’n saak van wat ons sal eet of drink nie, maar dit gaan daaroor dat ons ’n lewe van goedheid en vrede en blydskap in die Heilige Gees sal geniet (Rom. 14:17). En dalk gaan dit ook daaroor om lig te reis, met die vryheid om die kaart opsy te skuif as God ons sou roep om dit te doen. Daarom hoef ons nie alles verder te kompliseer deur alles te ooranaliseer nie. Besluite kan regtig so eenvoudig wees soos om bly te wees daaroor. Here, keer dat ek ondoeltreffend sal rondplas in die vlak water van ingewikkelde besluite. Help my om raak te sien waar die diep vreugde lê en verseker my van die vryheid wat ek in U het om daarin te duik. Amen.